SPRC ดีด 4% ลุ้นกำไรปีนี้ 1.5 หมื่นล้าน รับค่าการกลั่น-ดีมานด์น้ำมันพุ่ง ชูเป้า 13.70 บ.
SPRC รีบาวด์ 4% คาดกำไรปี 65 อยู่ที่ 1.5 หมื่นล้านบาท โต 227% จากปีก่อน รับอานิสงส์ค่าการกลั่น และดีมานด์น้ำมันเพิ่มขึ้นหลังโควิดคลี่คลาย โบรกแนะ “ซื้อ” ราคาเป้าหมายที่ 13.70 บาท

SPRC รีบาวด์ 4% คาดกำไรปี 65 อยู่ที่ 1.5 หมื่นล้านบาท โต 227% จากปีก่อน รับอานิสงส์ค่าการกลั่น และดีมานด์น้ำมันเพิ่มขึ้นหลังโควิดคลี่คลาย โบรกแนะ “ซื้อ” ราคาเป้าหมายที่ 13.70 บาท
19 ก.ค. 2565

ผู้สื่อข่าวรายงานว่า วันนี้ (19 ก.ค.65) ราคาหุ้น บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ณ เวลา 10:29 น. อยู่ที่ระดับ 11.50 บาท บวก 0.40 บาท หรือ 3.60% สูงสุดที่ระดับ 11.50 บาท ต่ำสุดที่ระดับ 11.10 บาท ด้วยมูลค่าการซื้อขาย 124.61 ล้านบาท

บริษัทหลักทรัพย์ ฟิลลิป (ประเทศไทย) จำกัด (มหาชน) ระบุในบทวิเคราะห์ ( 19 ก.ค.65) ว่าทางฝ่ายคาดว่าในปี 65 SPRC จะมี EBITDA อยู่ที่ 22,204 ล้านบาท เพิ่มขึ้น 153% เมื่อเทียบกับงวดเดียวกันของปีก่อน และมีกำไรสุทธิปี 65 อยู่ที่ 15,505 ล้านบาท เพิ่มขึ้น 227% เมื่อเทียบกับงวดเดียวกันของปีก่อน ถึงแม้จะได้รับผลกระทบจากค่าใช้จ่ายพิเศษจากเหตุการณ์น้ำมันรั่วและส่งผลให้ต้นทุนการขนถ่ายเพิ่มขึ้น แต่ปัจจัยหลักที่ทำให้ผลประกอบการของ SPRC เพิ่มขึ้นอย่างมีนัยสำคัญประกอบไปด้วย
1) ค่าการกลั่นคาดว่าจะอยู่ที่ประมาณ 9.86 ดอลลาร์/บาร์เรล 2) ความต้องการน้ำมันที่สูงขึ้นหลังโควิด-19 คลี่คลาย และ 3) คาดว่าอัตราการใช้งานจะเพิ่มเป็น 91% จาก 77% ในปี 64 โดยคาดในครึ่งปีหลังปี 65 จะอยู่ที่ 94% เพิ่มจากในครึ่งปีแรก และส่งผลให้ OPEX ลดลงเล็กน้อย
อีกทั้ง SPRC เป็นหุ้นที่มีการจ่ายเงินปันผลที่ดี และสม่ำเสมอ ซึ่งหากพิจารณาจากอัตราส่วนหนี้สินเฉลี่ยย้อนหลังอยู่ที่เพียง 0.37 เท่า และแผนใช้เงินลงทุนที่เพียง 20-30 ล้านเหรียญสหรัฐ/ปี ทำให้คาดว่าบริษัทจะจ่ายเงินปันผลที่ All time high ได้เช่นกัน ทางฝ่ายคาดการณ์ปันผลอยู่ที่ 1.07 บาทต่อหุ้น คิดเป็น Dividend yield สูงถึง 9.18% ต่อปี แนะนำ “ซื้อ” ราคาพื้นฐาน 13.70 บาท อ้างอิง P/B ที่ 1.28 เท่า